Anne Honoré Østergaard (V), 2022-02-24:
Tak for ordet.
Beslutningsforslaget tager afsæt i, at offentligt ansatte skal kunne gå sikkert på arbejde, og de skal også føle sig trygge, når de har fri, og som et middel hertil foreslår vi, at offentligt ansatte i sundhedsvæsenet skal have mulighed for at kunne blive identificeret med en anden entydig identifikation end det fulde navn i logningsvisningen i patientjournalen.
Vi har oplevet tragiske dødsfald, og vi har dokumentation for, at sundhedspersonale er blevet opsøgt på deres adresse eller truet på sociale medier.
I foråret 2019 blev lægen Charlotte Asperud dræbt i sit hjem, og under retssagen kom det frem, at manden, der er kendt skyldig i drabet, havde printet sin journal fra sundhed.dk og havde streget den pågældende læges navn og en række andre lægers navne under.
Offentligt ansatte er igennem de seneste år blevet mere udsatte, når de går på arbejde.
Elektronisk journalisering og logning har gjort, at patienter hele tiden og uden forsinkelse har nem og løbende adgang til deres journal, hvor medarbejderne fremstår med fuldt navn.
De mange konkrete eksempler på patienter, der har opsøgt personale eller truet sundhedspersonale på sociale medier, og mordet på lægen Charlotte Asperud har ført til en øget utryghed blandt sundhedspersonalet.
Det er vigtigt, at vi lytter til deres bekymring, og at vi finder en løsning, så sundhedspersonalet kan gå trygt og sikkert på arbejde.
For Venstre er det vigtigt, at vi værner om og styrker sundhedspersonalets rettigheder og sikrer gode og ordentlige arbejdsvilkår.
Beslutningsforslaget er fremsat i forlængelse af en længe ventet lovændring i logbekendtgørelsen.
Problemet med lovgivningen er, at det ikke ændrer på, hvordan den ansatte registreres i logsystemerne.
Det betyder, at når en patient ser et tjenestenummer i journalen, kan han eller hun tilgå logsystemet og se det fulde navn.
Det duer jo simpelt hen ikke.
Venstres holdning er klar: Offentligt ansatte skal kunne gå sikkert på arbejde, og de skal også føle sig trygge, når de har fri.
Vi skal finde en løsning for alle.
Så er det, jeg har skrevet i min tale efterfølgende, at jeg gerne vil appellere til sundhedsordførerne om, at vi får sat os ned sammen og kigget på det, men efter hvad jeg har hørt i dag, vil jeg sige, at jeg er meget, meget optimistisk.
For det virker til, at alle sundhedsordførere er interesserede i, at vi får gjort noget ved den her problemstilling.
Så det vil jeg gerne takke for heroppe fra talerstolen helt generelt.
Regeringen ville jo egentlig have haft, at vi i Venstre havde taget det her beslutningsforslag af, fordi regeringen allerede mener, at de er kommet med en løsning.
Men som jeg også kan høre det er gået op for flere herinde, er regeringen nok ikke helt kommet i mål.
Så derfor håber jeg på, at vi kan ende med noget fælles, og regeringen må meget gerne være med.
Vi holder i hvert fald ingen ude herfra.
Jeg vil gerne kvittere for det løfte, SF kom med her i slutningen af den udmærkede tale.
Så vil jeg bare spørge ganske stilfærdigt, om SF nu, når vi har vedtaget det udmærkede regelsæt ovre i journalføringsbekendtgørelsen, så ikke mener, at vi skal have det samme udmærkede regelsæt ovre i logningsbekendtgørelsen.